**PÁLYÁZATI felhívás**

A Honvédelmi Minisztérium nyílt pályázatot hirdet a

**Magyar Honvédség 2. Sportszázadába**

történő felvételhez.

A 2. Sportszázad küldetése a Magyar Honvédség (a továbbiakban: MH) társadalmasításában való részvétel, a toborzási képesség erősítése, a honvédelmi nevelési feladatokban való részvétel, a kiképzési feladatok segítése, az MH népszerűsítése, valamint példamutatás.

A fiatal sportolók számára ez a lehetőség az MH által biztosított kettős karrier, egy olyan életpályamodell, amely biztonságos versenyzési hátteret és tervezhető jövőt biztosít.

# A PÁLYÁZAT CÉLJA

Az MH lehetőséget biztosít arra, hogy a pályázatot elnyert sportolók – **sporttevékenységük folytatása mellett** – önkéntes tartalékos katonaként az MH állományában szolgálatot teljesíthessenek **abban a vármegyében, amelyben** **életvitelszerűen élnek és sportolnak**.

A szolgálatteljesítés főbb területei az alábbiak:

* alapkiképzés és időszaki kiképzések,
* az MH pályaorientációs és toborzó tevékenysége,
* a honvédelmi nevelés/oktatás,
* a katonai testnevelés kiképzés és az MH sportja.

# szolgálati jogviszonNyAL KAPCSOLATOS ADATOK

A katonasportolóval **6 hónapos próbaidővel,** **3 éves határozott idejű,** **heti 40 órás**, **szolgálatteljesítési időben** kerül foglalkoztatásra.

Az önkéntes területvédelmi tartalékos katonák járandóságai:

* **illetmény**: Bruttó: **399.180 Ft**,

Nettó: 25 év felett: 265.454 Ft,

25 év alatt: 325.331 Ft;

* **szerződéskötési díj** egyszeri alkalommal a honvédelmi illetményalap 75%-ában megállapított mértékben (2023. évben: bruttó **33.450 Ft**), ha az önkéntes tartalékos katonai szolgálatot legalább két évre vállalja;
* **rendelkezésre állási díj** teljesített szolgálati évenként utólag, melynek összege megegyezik a minimálbérrel (2023. évben: bruttó **232.000 Ft**);
* **egyéb ellátás**: térítésmentes élelmezési és ruházati ellátásra, egyes szociális ellátásra és helyközi utazási költségek megtérítésére;
* **szabadság:** amennyiben a tényleges szolgálatteljesítés időtartama az adott évben a 60 napot meghaladja, a szabadság mértéke évente a tényleges szolgálatteljesítés időtartama szerint **időarányosan 25 nap**;
* **egészségügyi szabadság**

# A 2. Sportszázadban folytatott tevékenység értékelése

A sportolók adott évi tevékenységéről tárgyév december 15-ig szakmai értékelés készül az alábbi szempontok alapján:

* végrehajtotta-e az alapkiképzést,
* folytat-e aktív sport- és versenytevékenységet, azaz rendszeres edzéseket végez-e, tárgyévben részt vett-e sportága nemzeti bajnokságán,
* tárgyévben milyen hazai, vagy nemzetközi eredménnyel rendelkezik, és
* tárgyévben milyen tevékenységet folytatott a honvédelem érdekében.

A szakmai értékelésen való megfelelés szükséges a szolgálati jogviszony fennmaradásához.

# PÁLYÁZATI Feltételek

A 2. Sportszázad állományába azon sportoló kerülhet, aki

1. magyarországi állandó lakcímmel rendelkező magyar állampolgár,
2. hazai versenyrendszerben a tárgyévben, valamint az azt megelőző két évben kiemelkedő eredményt (OB 1-3.) ért el, valamint a pályázat benyújtásának idejében is aktív és teljesítménye alapján várható a további eredményesség,
3. minimum 18. éves életkort betöltötte,
4. elkötelezett a honvédelem nemzeti ügye mellett,
5. az Értékelő Bizottság által felvételre javasolt,
6. az önkéntes tartalékos katonai szolgálati jogviszonyhoz szükséges feltételeknek megfelel, kizáró ok vele szemben nem áll fenn (katonai szolgálatra alkalmas),
7. sporttevékenységéhez kapcsolódóan doppingvétségért soha nem marasztalták el,
8. vállalja az adott foglalkoztatási jogviszonnyal járó kötelezettségek teljesítését, valamint az önkéntes tartalékos alapkiképzés teljesítését a szerződéskötéstől számított egy éven belül.

A jelentkezésnél előnyt jelent:

1. egyéni sportágban való sportolás,
2. olimpiai sportágban való versenyzés,
3. sportágának nemzetközi szövetsége által elismert nemzetközi versenyen elért 1-8. helyezés,
4. a honvédelem számára fontos testi képességeket fejlesztő sportágban való versenyzés.

# A PÁLYÁZAT ELBÍRÁLÁSÁNÁL FIGYELEMBE VETT SPORTEREDMÉNYEK

## a pályázat elbírálásánál figyelembe vett sportágak

A pályázat elbírálásánál a sportági kör tekintetében nincs korlátozás, előnyt jelentenek az olimpiai sportágak országos sportági szakszövetségei/sportági szövetségei által és a Nemzeti Versenysport Szövetség tagszervezetei által képviselt valamennyi sportágban elért, 5.2. pont szerinti eredmények**.**

## a pályázat elbírálásánál figyelembe vett versenyEREDMÉNYEK ÉS HITELESÍTÉSÜK

A pályázat elbírálása során **kizárólag az alább felsorolt eredmények** vehetők figyelembe, amennyiben azokat a tárgyévben, vagy a **tárgyévet megelőző két évben** érte el a pályázó.

**Hazai versenyek 1-3. helyezés:**

1. Korosztályos Országos Bajnokság
2. Országos Bajnokság

**Korosztályos Országos Bajnokságnak az tekinthető,** amelyet az országos sportági szakszövetségek, sportági szövetségek az adott versenyre vonatkozó versenykiírása, illetve versenyszabályzata Országos vagy Magyar Bajnokságnak minősít. Olyan sportágakban, amelyekben többszintű bajnoki rendszer működik, csak a legmagasabb szintű bajnokság (pl. NB I.) eredményei értékelhetők. Több fordulóból álló versenysorozat esetén, a fordulók lezárását követően megállapított végeredménnyel lehet pályázni, ebben az esetben a végeredmény megállapításának/kihirdetésének a dátuma a pályázati időtartamba kell, hogy essen.

**A sporteredményeket hitelesíttetni szükséges** **a verseny típusának megfelelő szervezettel** **a 3. melléklet nyomtatványán, amely több sportág esetén sportáganként egy pótlappal bővíthető.**

# PÁLYÁZATI DOKUMENTÁCIÓ

**A pályázati dokumentáció elérhető az alábbi weboldalakon:**

* a kormányzati portálon: www.kormany.hu;
* sportköztestületek és partnerszervezetek honlapjain: [www.olimpia.hu](http://www.olimpia.hu), [www.nvesz.hu](http://www.nvesz.hu), [www.sosz.hu](http://www.sosz.hu), www.nsu.hu

**Pályázati adatlap**

A Pályázati adatlapot (1. melléklet) **aláírva, beszkennelve elektronikusan és eredeti példányban,** a csatolt mellékletek adataival megegyezően kell kitölteni és benyújtani. A sikeres beküldésről a pályázó visszaigazoló e-mail-t kap.

**Csak az útmutatásoknak megfelelően, pontosan, hiánytalanul, a csatolt mellékletek adataival megegyezően kitöltött pályázati adatlap érvényes! Hiánypótlásra nincs lehetőség!**

**Szükséges mellékletek:**

**Sporteredmény-hitelesítő adatlap**

A sporteredmények hitelesítését a hivatalos versenyjegyzőkönyv adatainak megfelelően a **Sporteredmény-hitelesítő adatlapon** (2. melléklet)kell elvégezni, amely több sportágban elért eredmény esetén sportáganként egy további adatlappal (pótlap) bővíthető.

Az adatlapot a hitelesítő szervezetnek az adott versenyre vonatkozó versenyjegyzőkönyv adataival megegyezően kell kitöltenie. A hivatalos versenykiírást, illetve versenyszabályzatot, valamint a versenyjegyzőkönyv megadott adatokat alátámasztó oldalainak hitelesített másolatát a Honvédelmi Minisztérium bekérheti ellenőrzésre.

**Hitelesítésre jogosult szervezet:** az adott sportág országos jelleggel működő sportszövetsége.

**Kizárólag**

* **a *2. melléklet* nyomtatványán benyújtott,**
* **hiánytalanul és pontosan kitöltött,**
* **a megfelelő szervezet, azaz az adott sportág országos jelleggel működő sportszövetsége, valamint aláírásra jogosult személy által hitelesített, továbbá**
* **a megfelelő bélyegzővel ellátott adatlap érvényes!**

**A nem megfelelő szervezet (pl. megyei szövetség, sportegyesület) által hitelesített eredmény nem vehető figyelembe!**

**Adatkezelési nyilatkozat**

A 3. mellékletben található Adatkezelési nyilatkozaton **a Pályázó aláírásával hozzájárulását adja** aszemélyes adatok kezeléséhez, a pályázat eredményének közzétételéhez, kép- és hangfelvétel készítéséhez, azoknak a pályázat kiírója által történő felhasználásához.

**A nyilatkozat aláírás nélkül nem érvényes!**

# A PÁLYÁZAT BENYÚJTÁSA

**A pályázat benyújtásának határideje: 2023. november 30., 24:00 óra**

A határidő lejártát követően beérkező pályázatok nem fogadhatók be.

## benyújtandó Pályázati dokumentáció

A pályázati dokumentáció kötelező részei az alábbiak:

* **Pályázati adatlap** (1. melléklet),
* **Sporteredmény-hitelesítő adatlap(ok)** (2. melléklet), valamint
* **Adatvédelmi nyilatkozat** (3. melléklet).

## PÁLYÁZAT BENYÚJTÁSÁNAK MÓDJA

A pályázati dokumentációt

* **e-mailben** a Nemzeti Sportügynökség Nonprofit Zrt.[sportszazad@nsu.hu](mailto:sportszazad@nsu.hu) **elektronikus címére és eredeti példányban postázva a Magyar Honvédség Altiszti Akadémia levelezési címére - 2000 Szentendre, Dózsa György út 12-14. -** kell benyújtani**;**
* a **„Tárgy:”** mezőben **2. Sportszázad, *Pályázó neve*** szövegetkérjük feltüntetni;
* a fentiekben felsorolt **dokumentáció elemeket** kérjük, hogy aláírva, beszkennelve **külön-külön mellékletként csatolja** az elektronikus levélben;
* a **levél törzset** (levelezés felületet) **kérjük üresen hagyni,** oda ne írjon.

# A PÁLYÁZAT ÉRVÉNYESSÉGÉNEK VIZSGÁLATA

**A pályázat érvénytelen és automatikusan elutasításra kerül, amennyiben**

* a Pályázó nem felel meg a pályázati feltételeknek;
* a Pályázati adatlapon megjelölt adatok nem a valóságnak megfelelőek, a kitöltés hiányos, pontatlan, nem értelmezhető;
* nincs értékelhető versenyeredmény;
* valamely kötelező melléklet hiányzik, nem formanyomtatványon került benyújtásra, kitöltése hiányos, pontatlan, nem értelmezhető, aláírás, hitelesítés hiányzik vagy nem megfelelő;
* a dokumentáció határidőn túl kerül benyújtásra.

**Hiánypótlásra nincs lehetőség!**

# A PÁLYÁZAT ÉRTÉKELÉSE

A pályázatokat azÉrtékelő Bizottság – a sporteredményeket figyelembe véve – egységes szempontrendszer alapján értékeli és dönt a pályázat nyerteseiről.

# ÉRTESÍTÉS A PÁLYÁZAT EREDMÉNYÉRŐL

A pályázati eredményről várhatóan 2023. december 18-tól minden pályázó a jelentkezéskor megadott e-mail címére küldött elektronikus üzenetben értesítést kap.

A szerződéskötés előtt a Magyar Honvédség szakemberei személyes tájékoztatót szerveznek, ahol a nyertes pályázók részletes tájékoztatást kapnak.

# FELLEBBEZÉS

A pályázati eljárással kapcsolatban és az Értékelő Bizottság döntésével szemben fellebbezésnek helye nincs.

# MELLÉKLETEK

1. melléklet: Pályázati adatlap
2. melléklet: Sporteredmény-hitelesítő adatlap (több sportág esetén pótlapokkal kiegészíthető)
3. melléklet: Adatkezelési nyilatkozat

# TOVÁBBI INFORMÁCIÓ

A pályázattal kapcsolatban további információ a [sportszazad@nsu.hu](mailto:sportszazad@nsu.hu) e-mail címről és a

**+36 30 361 8350** telefonszámról kérhető.